Source: https://eur-lex.europa.eu/legal-content/MT/TXT/HTML/?uri=CELEX:52014AA0007&from=HU
Timestamp: 2019-10-22 16:35:19+00:00
Document Index: 1472618

Matched Legal Cases: ['QORTI ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ']

C_2014459MT.01000101.xml
OPINJONI Nru 7/2014
(skont l-Artikoli 287(4), it-tieni subparagrafu, u 322(2) TFUE)
dwar proposta għal Regolament tal-Kunsill li jemenda r-Regolament (KE, Euratom) Nru 1150/2000 li jimplimenta d-Deċiżjoni 2007/436/KE, Euratom dwar is-sistema tar-riżorsi proprji tal-Komunitajiet Ewropej
IR-RIŻORSI PROPRJI LI JIFFINANZJAW IL-BAĠIT TAL-UE
KALKOLU TAL-BILANĊI U L-AĠĠUSTAMENTI TAL-VAT/ING U BAĠITS EMENDATORJI
IL-QORTI TAL-AWDITURI TAL-UNJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea, u b'mod partikolari l-Artikolu 287(4), it-tieni subparagrafu, u l-Artikolu 322(2) tiegħu,
Wara li kkunsidrat il-proposta tal-Kummissjoni (1),
Wara li kkunsidrat it-talba tal-Kunsill għal opinjoni dwar il-proposta msemmija hawn fuq, riċevuta mill-Qorti tal-Awdituri fit-13 ta' Novembru 2014,
Wara li kkunsidrat l-opinjonijiet preċedenti li tat il-Qorti tal-Awdituri dwar is-sistema tar-riżorsi proprji tal-Komunitajiet Ewropej (2),
Wara li kkunsidrat ir-Rapport Speċjali Nru 11/2013 tal-Qorti tal-Awdituri (3),
ADOTTAT L-OPINJONI LI ĠEJJA:
Fit-12 ta' Novembru 2014 il-Kummissjoni adottat proposta għal Regolament tal-Kunsill li jemenda r-Regolament (KE, Euratom) Nru 1150/2000 (4) li jimplimenta d-Deċiżjoni 2007/436/KE, Euratom (5) dwar is-sistema tar-riżorsi proprji tal-Komunitajiet Ewropej. Hija pproponiet li r-regoli eżistenti jiġu emendati biex l-Istati Membri jingħataw il-possibbiltà li, taħt ċirkustanzi speċifiċi, jagħmlu disponibbli wara d-data ta' skadenza attwali l-ammonti ta' riżorsi proprji li jirriżultaw mill-bilanċi u l-aġġustamenti tat-taxxa fuq il-valur miżjud (VAT) u tal-introjtu nazzjonali gross (ING).
Fil-kuntest tal-proċedura baġitarja annwali, ir-riżorsi proprji bbażati fuq il-VAT u fuq l-ING jiġu kkalkulati bl-applikazzjoni ta' rati uniformi għad-data mbassra tal-Istati Membri. Dawn ir-riżorsi jsiru disponibbli fuq bażi ta' kull xahar permezz tal-pagament ta' “wieħed minn tnax” (6), u jiġu rreġistrati fil-baġit taħt it-Titolu 1 “riżorsi proprji”. L-iskop tar-riżors proprju ING huwa li l-baġit tal-UE jiġi bbilanċjat ex ante.
Wara t-trażmissjoni annwali mill-Istati Membri tad-data riveduta dwar il-VAT u l-ING fil-31 ta' Lulju (7) u fit-22 ta' Settembru (8) rispettivament, il-Kummissjoni tikkalkula l-bilanċi u l-aġġustamenti (9) skont l-Artikolu 10(4) sa 10(7) tar-Regolament (KE, Euratom) Nru 1150/2000, suġġett għall-opinjoni tal-Kumitat tal-ING dwar ix-xerqien tad-data dwar l-ING għall-iskopijiet tar-riżorsi proprji. Din l-opinjoni ġeneralment tinħareġ fi tmiem Ottubru.
L-ammonti li jirriżultaw mill-bilanċi u l-aġġustamenti tal-VAT u tal-ING għandhom isiru disponibbli mill-Istati Membri fl-ewwel jum ta' xogħol ta' Diċembru tal-istess sena (10). Din id-data ta' skadenza hija obbligatorja.
Il-bilanċi u l-aġġustamenti tal-VAT u tal-ING jwasslu għal modifika fuq in-naħa tad-dħul tal-baġit. L-ammont li jirriżulta minn din il-varjazzjoni pożittiva jew negattiva (11) jista' jiġi riportat għas-sena ta' wara, biex b'hekk jitnaqqsu jew jiżdiedu l-kontribuzzjonijiet tal-Istati Membri għas-sena N+1.
Kif stipulat fl-Artikolu 16 tar-Regolament (KE, Euratom) Nru 1150/2000, l-ammont totali nett li jirriżulta mill-bilanċi u l-aġġustamenti tal-VAT u tal-ING jista' jiġi kkumpensat ukoll bi tnaqqis jew żieda fir-riżorsi proprji għas-sena attwali N permezz ta' baġit emendatorju. Hija prattika komuni li l-Kummissjoni temenda l-baġit sabiex il-varjazzjoni ta' dawk il-bilanċi u l-aġġustamenti tiġi assorbita (12).
Id-dispożizzjoni proposta li temenda r-Regolament (KE, Euratom) Nru 1150/2000 tipprevedi li taħt ċirkustanzi speċifiċi, l-Istati Membri jistgħu jagħmlu disponibbli l-ammonti li jirriżultaw mill-bilanċi u l-aġġustamenti tal-VAT u l-ING, fejn dawn l-ammonti jkunu eċċezzjonalment għoljin (13), fi kwalunkwe mument bejn l-ewwel jum ta' xogħol ta' Diċembru tas-sena attwali u l-ewwel jum ta' xogħol ta' Settembru tas-sena ta' wara.
L-Istati Membri jridu jinfurmaw lill-Kummissjoni bid-deċiżjoni tagħhom qabel l-ewwel jum ta' xogħol ta' Diċembru, u bid-data (jew dati) għall-pagament tal-ammonti dovuti tagħhom. Kwalunkwe dewmien mill-Istati Membri biex jagħmlu dawn ir-riżorsi disponibbli jagħti lok għal interessi taħt il-kundizzjonijiet stipulati fl-Artikolu 11 tar-Regolament (KE, Euratom) Nru 1150/2000.
Din il-proposta ġiet ippreżentata mill-Kummissjoni minħabba li l-kalkolu tal-bilanċi u l-aġġustamenti tal-VAT u tal-ING li sar f'Ottubru 2014 wera li jista' jkun hemm sitwazzjonijiet fejn ikollhom jitħallsu ammonti eċċezzjonalment kbar taħt is-sistema attwali tar-riżorsi proprji. Fl-2014, dan irriżulta b'mod partikolari minn reviżjonijiet sinifikanti tad-data dwar l-ING li twettqu minn xi Stati Membri minħabba f'bidliet fis-sorsi u l-metodi, u minħabba fix-xogħol fuq ir-riżervi eżistenti tal-ING stabbiliti mill-Kummissjoni (14), li għamluha possibbli li jsiru aġġornamenti tad-data għas-snin mill-2002 'l hawn (15).
Il-proposta tal-Kummissjoni għandha l-għan li tipprovdi aktar flessibbiltà f'termini tal-posponiment tal-pagament għall-Istati Membri li jkollhom jagħmlu disponibbli ammonti eċċezzjonalment kbar li jirriżultaw mill-bilanċi u l-aġġustamenti tal-VAT u tal-ING.
Fl-Opinjoni Nru 2/2012, l-Opinjoni Nru 2/2008 u l-Opinjoni Nru 2/2006 tagħha, il-Qorti esprimiet tħassib dwar il-kumplessità u n-nuqqas ta' trasparenza tas-sistema attwali u futura tar-riżorsi proprji li jiffinanzjaw il-baġit tal-UE.
Fir-Rapport Speċjali Nru 11/2013 tagħha, il-Qorti enfasizzat dgħufijiet fl-applikazzjoni tas-sistema attwali tar-riżorsi proprji li jwasslu għal inċertezza baġitarja fl-Istati Membri. B'mod partikolari, hija sabet li l-proċess twil ta' verifikazzjoni u l-użu eċċessiv minn riżervi ġenerali mill-Kummissjoni jfissru li d-data dwar l-ING tal-Istati Membri hija suġġetta għal korrezzjonijiet aktar minn 10 snin wara s-snin ikkonċernati.
Filwaqt li din l-emenda proposta ma tittrattax il-kwistjoni tal-inċertezza baġitarja tal-Istati Membri li tibqa' riskju fis-sistema attwali tar-riżorsi proprji, il-Qorti tirrikonoxxi l-fatt li l-bilanċi u l-aġġustamenti tal-VAT u tal-ING jistgħu jirriżultaw f'ammonti eċċezzjonalment kbar, kif seħħ fl-2014, u tieħu nota tal-approċċ tal-Kummissjoni li jippermetti li l-Istati Membri jiddifferixxu l-pagament ta' dawn l-ammonti bl-introduzzjoni ta' paragrafu 7a ġdid fl-Artikolu 10 tar-Regolament (KE, Euratom) Nru 1150/2000.
Iż-żewġ kriterji stipulati mill-Kummissjoni fl-emenda proposta, li jiddefinixxu l-kundizzjonijiet ta' eliġibbiltà li għandhom jiġu ssodisfati sabiex ikun jista' jsir differiment tal-pagamenti huma adatti, għalkemm hemm trikkib parzjali (16) (ara l-paragrafu 7).
Il-modifika proposta hija applikabbli taħt id-Deċiżjoni 2007/436/KE, Euratom dwar is-sistema tar-riżorsi proprji li hija attwalment fis-seħħ. Fis-26 ta' Mejju 2014 il-Kunsill adotta d-Deċiżjoni 2014/335/UE, Euratom (17) tiegħu, li ssostitwixxiet id-Deċiżjoni tal-2007 msemmija hawn fuq. Meta d-Deċiżjoni l-ġdida tidħol fis-seħħ (18), ir-Regolament (KE, Euratom) Nru 1150/2000 jitħassar u r-Regolament tal-Kunsill (UE, Euratom) Nru 609/2014 (19) jiġi applikat b'mod retroattiv mill-1 ta' Jannar 2014.
Il-Qorti tiġbed l-attenzjoni għall-fatt li l-modifika proposta tar-Regolament (KE, Euratom) Nru 1150/2000 għandha, għaldaqstant, tiġi riflessa fir-Regolament imsemmi hawn fuq. Huwa importanti li jiġi żgurat li l-emenda proposta għar-Regolament (UE, Euratom) Nru 609/2014 tiġi adottata sad-data tad-dħul fis-seħħ tad-Deċiżjoni 2014/335/UE, Euratom.
Filwaqt li hija konxja li l-iskeda ta' żmien għall-adozzjoni ta' din il-proposta hija qasira, il-Qorti tqis li d-dispożizzjoni attwali tal-Kummissjoni għandha tiġi kkompletata, f'konformità mal-osservazzjonijiet tal-Qorti (ara l-paragrafi 20, 23 u 25), biex jiġi fformat mekkaniżmu komplet fil-kuntest tad-dħul fis-seħħ tar-Regolament il-ġdid (UE, Euratom) Nru 609/2014.
Id-dispożizzjoni proposta tirreferi biss għall-posponiment tad-data ta' skadenza għall-Istati Membri biex dawn jagħmlu r-riżorsi disponibbli fil-każ li jirriżultaw ammonti sinifikanti mill-bilanċi u l-aġġustamenti “pożittivi” tal-VAT u tal-ING.
Fejn l-Istati Membri jkollhom bilanċi u aġġustamenti “negattivi” kbar tal-VAT u tal-ING, il-Kummissjoni tista' tkun obbligata tiġbor dħul addizzjonali permezz ta' baġit emendatorju (ara l-paragrafi 5 — 6). Dan jista' joħloq sitwazzjoni ta' inċertezza baġitarja simili għal dik li seħħet f'Ottubru 2014.
Sabiex tiġi żgurata l-applikazzjoni konsistenti, fost l-Istati Membri, tal-Artikolu 10 tar-Regolament (KE, Euratom) Nru 1150/2000, il-Kummissjoni għandha tingħata s-setgħa li differixxi r-rimborż tal-ammonti li jirriżultaw minn bilanċi u aġġustamenti “negattivi” bħal dawn.
Ibbażat fuq ir-regoli eżistenti, il-Kummissjoni tikkalkula l-ammonti li jirriżultaw mill-bilanċi u l-aġġustamenti tal-VAT u tal-ING f'Ottubru tas-sena N. Fejn meħtieġ, hija tniedi proċedura biex temenda l-baġit bil-ħsieb li dan jiġi approvat sa tmiem l-istess sena. Il-proposta tal-Kummissjoni tipprevedi li dawn l-ammonti jsiru disponibbli bejn il-bidu ta' Diċembru fis-sena N u l-bidu ta' Settembru fis-sena N + 1 taħt ċirkustanzi eċċezzjonali speċifiċi (ara l-paragrafu 7).
Filwaqt li jittieħed inkunsiderazzjoni li l-Istati Membri għandhom jiddeċiedu dwar id-data/dati tal-pagamenti differiti sal-ewwel jum ta' xogħol ta' Diċembru, hemm ir-riskju li l-Kummissjoni tkun tista' tistabbilixxi l-ammont finali tal-baġit emendatorju biss fi stadju tardiv ħafna fil-proċedura.
Filwaqt li d-data għad-deċiżjoni tal-Istati Membri dwar il-pagamenti differiti li jirriżultaw mill-bilanċi u l-aġġustamenti tal-VAT u tal-ING ġiet stabbilita bil-ħsieb li d-dispożizzjoni l-ġdida tiġi applikata fis-sena attwali 2014, din id-data ta' skadenza għandha titressaq 'il quddiem għall-bidu ta' Novembru mill-2015 'il quddiem. Dan jinvolvi wkoll il-modifika tad-data ta' referenza għall-kalkolu tal-livelli limiti biex jiġu ssodisfati l-kriterji ta' eliġibbiltà għall-pagamenti differiti (jiġifieri qabel il-15 ta' Novembru).
Il-Qorti tqis li l-proposta tal-Kummissjoni tista' żżid il-kumplessità tas-sistema tar-riżorsi proprji (ara l-paragrafu 11) u l-piż amministrattiv fuq il-Kummissjoni għall-ġbir tar-riżorsi proprji.
Għaldaqstant, ir-Regolament emendat għandu jistabbilixxi skeda predeterminata komuni għal dawn il-pagamenti differiti sabiex tiġi limitata l-inċertezza fir-rigward tad-dati, tal-għadd ta' pagamenti parzjali u tal-ammonti.
Il-Qorti tieħu nota tal-proposta tal-Kummissjoni biex ikunu jistgħu jsiru pagamenti differiti tal-bilanċi u l-aġġustamenti tal-VAT u tal-ING fil-każ ta' ċirkustanzi eċċezzjonali. Hija tiġbed l-attenzjoni għall-fatt li din id-dispożizzjoni tista' żżid il-kumplessità tas-sistema tar-riżorsi proprji u l-inċertezza baġitarja tal-Istati Membri. Il-Qorti għaldaqstant tqis li din il-proposta għandha tiġi kkompletata biex jiġu indirizzati l-osservazzjonijiet li tqajmu mill-Qorti fil-kuntest tad-dħul fis-seħħ tar-Regolament il-ġdid (UE, Euratom) Nru 609/2014.
Din l-Opinjoni ġiet adottata mill-Qorti tal-Awdituri fil-Lussemburgu fil-laqgħa tagħha tas-27 ta' Novembru 2014.
Għall-Qorti tal-Awdituri
(1) COM(2014) 704 final tat-12 ta' Novembru 2014.
(2) L-Opinjoni Nru 2/2012 (ĠU C 112, 18.4.2012, p. 1), l-Opinjoni Nru 2/2008 (ĠU C 192, 29.7.2008, p. 1), l-Opinjoni Nru 2/2006 (ĠU C 203, 25.8.2006, p. 50), l-Opinjoni Nru 4/2005 (ĠU C 167, 7.7.2005, p. 1) u l-Opinjoni Nru 7/2003 (ĠU C 318, 30.12.2003, p. 1).
(3) Kisba ta' data korretta dwar l-introjtu nazzjonali gross (ING): approċċ aktar strutturat u ffukat aħjar itejjeb l-effettività tal-verifikazzjoni mill-Kummissjoni (http://eca.europa.eu).
(4) ĠU L 130, 31.5.2000, p. 1, kif emendat l-aħħar bir-Regolament tal-Kunsill (KE, Euratom) Nru 105/2009 tas-26 ta' Jannar 2009 (ĠU L 36, 5.2.2009, p. 1).
(5) Id-Deċiżjoni tal-Kunsill 2007/436/KE, Euratom tas-7 ta' Ġunju 2007 dwar is-sistema tar-riżorsi proprji tal-Komunitajiet Ewropej (ĠU L 163, 23.6.2007, p. 17).
(6) Ara l-Artikolu 10(3) tar-Regolament (KE, Euratom) Nru 1150/2000.
(7) Ara l-Artikoli 7(1) u 9(1) tar-Regolament tal-Kunsill (KEE, Euratom) Nru 1553/89 tad-29 ta' Mejju 1989 dwar l-arranġamenti uniformi definittivi għall-ġbir ta' riżorsi proprji li jakkumulaw mit-taxxa tal-valur miżjud (ĠU L 155, 7.6.1989, p. 9).
(8) Ara l-Artikolu 2(2) tar-Regolament tal-Kunsill (KE, Euratom) Nru 1287/2003 tal-15 ta' Lulju 2003 fuq l-armonizzazzjoni tad-dħul gross nazzjonali bi prezzijiet tas-suq (Regolament GNI) (ĠU L 181, 19.7.2003, p. 1).
(9) Dawn il-bilanċi u l-aġġustamenti li jirreferu għas-sena N jiġu kkalkulati billi l-kontribuzzjonijiet tal-Istati Membri bbażati fuq il-VAT u fuq l-ING li jsiru disponibbli fis-sena N-1 jitqabblu mal-pagamenti kkalkulati bl-użu ta' data reali u aġġornata għal dawn l-aggregati.
(10) Ara l-Artikolu 10 tar-Regolament (KE, Euratom) Nru 1150/2000.
(11) Mill-2005 'l hawn, ir-riżultat kumplessiv ta' dawn il-bilanċi u aġġustament kien pożittiv, bl-eċċezzjoni tas-snin 2009, 2010 u 2013.
(12) Mill-2005 'l hawn, il-bilanċi u l-aġġustamenti tal-VAT u tal-ING ġew ibbaġitjati fl-aħħar baġit emendatorju, ħlief għas-snin 2010 u 2013.
(13) Meta jaqbżu jew tnejn minn tnax-il parti tat-total għall-kontribuzzjoni ta' Stati Membri individwali (livell limitu individwali), jew nofs wieħed minn tnax-il parti għall-kontribuzzjonijiet totali tal-Istati Membri kollha (livell limitu globali).
(14) Ir-regoli relatati mal-kalkolu tar-riżorsi proprji jippermettu l-possibbiltà li d-data dwar il-VAT u l-ING għal sena partikolari tiġi riveduta sal-31 ta' Lulju u t-30 ta' Settembru tas-sena N + 4 rispettivament. Din ir-regola ta' erba' snin tista' tiġi estiża f'każijiet fejn il-Kummissjoni u/jew l-Istati Membri jqisu li l-kwalità tad-data għandha tittejjeb f'xi punti għal sena finanzjarja partikolari.
(15) Bl-eċċezzjoni ta' riżerva speċifika waħda li tkopri l-perjodu 1995-2001.
(16) Ibbażat fuq il-valutazzjoni mill-Kummissjoni tas-snin mill-2004 'l hawn, iż-żewġ kriterji kienu jiġu ssodisfati fis-sena 2007 u s-sena 2014 li kieku kienet ġiet applikata d-dispożizzjoni proposta.
(17) ĠU L 168, 7.6.2014, p. 105.
(18) Ladarba tkun ġiet approvata mill-Istati Membri kollha skont ir-rekwiżiti kostituzzjonali rispettivi tagħhom.
(19) Ir-Regolament tal-Kunsill (UE, Euratom) Nru 609/2014 tas-26 ta' Mejju 2014 dwar il-metodi u l-proċedura li jintużaw biex jitqiegħdu għad-dispożizzjoni r-riżorsi proprji tradizzjonali, dawk ibbażati fuq il-VAT u dawk ibbażati fuq l-ING, u dwar il-miżuri li jissodisfaw il-ħtiġijiet fi flus kontanti (ĠU L 168, 7.6.2014, p. 39).